Uitverkoop! Al 310 ramme op Konsortium-Merino se 17de produksieveiling, 3 September 2009 op die plaas Dombietersfontein, Victoria-Wes, is teen ‘n gemiddelde prys van R5 199 vir nog ‘n nuwe SA rekordomset vir ‘n Merinoramveiling verkoop.
Fanie Griesel van Springfontein sê “die veiling was ‘n doodskoot.” Die bemarkingstema, Sien is glo, het waar geword want al die ramme is teen nog beter pryse as voorheen verkoop - tog kon die kuddeboer steeds 150 goeie ramme teen bekostigbare pryse (R3 500 gemiddeld) op die Helmsman-deel van die Konsortium-veiling koop.
Dit is die groep se eerste veiling sonder die hulp van ‘n makelaar, nadat BKB in Junie 2009 bekendgemaak het hulle verkies om nie meer KM se veilings aan te bied nie. Die aankondiging is gemaak kort nadat Konsortium-boere se eerste wol aan Segard Masurel gelewer is. Karoo Vleisboere Koöperasie (KVB) van Victoria-Wes het die kans aangegryp om die veiling-administrasie te behartig en Jakkie Nel, Konsortium-Merino se boerementor van Somerset-Oos, was die afslaer.
Braam Coetzee, besturende direkteur van Konsortium-Merino, sê “die veiling was ongelooflik.” Hy skryf Konsortium se sukses toe aan ‘n goeie produk en harde werk om dit oral-oor te bemark. Konsortium besoek sy kliënte persoonlik en as die boer by die KM-groep aansluit voeg Konsortium waarde toe tot sy boerdery d.m.v ram- en ooiseleksie, raad oor kuddebestuur, vee-monitering en met vergelykende syfers. “Ons kliënte is opgewonde oor die Konsortium-Merino. Die feit dat die vraag die aanbod oorskry, bewys dat hulle graag ons ramme wil gebruik. Ons kliëntetal groei, want daar is vertroue in ons ramme wat landswyd boere se kuddes verbeter.”
Konsortium-Merino verkoop jaarliks die meeste Merinoramme op amptelike veilings in SA. Die groep het vanjaar 683 ramme op drie veilings verkoop. Hulle glo in veldaangepaste ramme en daarom word al die ramlammers tydens prestasietoetsing aan natuurlike veldtoestande onderwerp. Moeder Natuur doen eerste die klaswerk en daarna word die ramme deur twee bekwame wolskaapkenners, Phil van der Merwe en Cobus Vivier, geselekteer. Die span begin met meer as 1 500 ramlammers om sowat 350 ramme op elke veiling aan te bied. Hand-en-oog evaluasie en prestasiedata word ingespan om uiteindelik die beste ramme vir elke veiling te kies.
Previous: Boer-beheerde besighede het baie voordele vir landbouers
Next: SA rekordomset 5 keer in 'n ry